A Bizottság határozata
(2002. január 23.)
az élelmiszerekben, illetve azok felületén használt aromaanyagok nyilvántartásáról szóló 1999/217/EK bizottsági határozat módosításáról
(az értesítés a C(2002) 88. számú dokumentummal történt)
(EGT vonatkozású szöveg)
(2002/113/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerekben, illetve azok felületén használt vagy felhasználásra szánt aromaanyagokra vonatkozó közösségi eljárás megállapításáról szóló, 1996. október 28-i 2232/96/EK európai parlamenti és tanácsi rendeletre [1] és különösen annak 3. cikke (2) bekezdésére,
mivel:
(1) A 2232/96/EK rendelet 3. cikkének (2) bekezdése szerint a 2000/489/EK határozattal [2] módosított 1999/217/EK határozatával [3] a Bizottság elfogadott egy nyilvántartást az élelmiszerekben, illetve azok felületén használt aromaanyagokról.
(2) A 2232/96/EK rendelet alkalmazásában egy értékelési program elfogadásához szükséges intézkedések megállapításáról szóló, 2000. július 18-i 1565/2000/EK bizottsági rendelet [4] értelmében minden egyes aromaanyaghoz új, úgynevezett "FL-számot" kell hozzárendelni. Ezenkívül a nyilvántartásban szereplő összes aromaanyagot az említett rendeletben megállapított csoportlista szerinti rokon anyagok csoportjaiba kell besorolni. Ezt az információt hozzáférhetővé kell tenni az anyagot forgalomba hozó személyek számára abbó a célból, hogy azok teljesíteni tudják az 1565/2000/EK rendelet szerinti kötelezettségeiket. Emiatt az aromaanyagok nyilvántartásának tartalmaznia kell az új FL-számokat és csoportszámokat.
(3) A 2000/498/EK határozattal módosított 1999/217/EK határozat mellékletében szereplő nyilvántartás 1., 2. és 3. részét egy egységes A. részbe kell összevonni, és az anyagokat az FL-számaik szerint kell felsorolni. A nyilvántartás 4. része helyébe az e határozat mellékletében szereplő nyilvántartás B. részének szövege lép.
(4) A tagállamok által bejelentett és az 1999/217/EK határozatban megállapított aromaanyagok alapos vizsgálata számos következetlenséget tárt fel az összegképletek, megnevezések, szinonimák és szisztematikus megnevezések tekintetében, és számos olyan esetet talált, ahol ugyanaz az anyag különböző összegképlettel szerepelt a nyilvántartásban. Ezen egymástól különböző adatokat ki kell javítani. A következetlenségek olyan eseteiben, amikor e fázisban nem sikerült azokat végérvényesen tisztázni, legalább az ellentmondás tényét meg kell említeni.
(5) Az 1999/217/EK határozatban szereplő számos anyag esetében, beleértve a bizalmasan kezelt anyagokat is, egyes tagállamok visszavonták vonatkozó bejelentéseiket. Ezen anyagokat törölni kell a nyilvántartásból. Hasonlóképpen, új anyagokat is bejelentettek a tagállamok, amelyeket a 2232/96/EK rendelet 5. cikke (2) bekezdése értelmében be kell vonni az értékelési programba, és ezért fel kell venni a nyilvántartásba.
(6) A 2232/96/EK rendelet 4. cikkének (3) bekezdése értelmében egy anyagot törölni kell a nyilvántartásból, ha az értékelést követően nyilvánvaló, hogy az aromaanyag nem felel meg az említett rendelet mellékletében megadott általános felhasználási követelményeknek. Az élelmiszerügyi tudományos bizottság 2001. szeptember 26-án kiadott véleményeiben azt a következtetést vonta le, hogy a 4-allil-1,2-dimetoxi-benzol (metileugenol) és az 1-allil-4-metoxi-benzol (esztragol) anyag genotoxikus. Ezért ezen anyagokat törölni kell a nyilvántartásból.
(7) Az 1999/217/EK határozatot ezért ennek megfelelően módosítani kell.
(8) Az e határozatban előírt intézkedések összhangban vannak az Élelmiszerügyi Állandó Bizottság véleményével,
ELFOGADTA EZT A HATÁROZATOT:
1. cikk
Az 1999/217/EK határozat mellékletében szereplő nyilvántartás helyébe az e határozat mellékletének szövege lép.
2. cikk
Ennek a határozatnak a tagállamok a címzettjei.
Kelt Brüsszelben, 2002. január 23-án.